भयानक जाड़ै दे जिस उजड़े दे खोले च इक रातीं अपूर्ब दे कसूरै दा बचार होआ हा। अज फी उत्थें गै अधिकार समिति दी बैठक होआ करदी ऐ। उस रोज उत्थें गुस्से ते हिंसा दी अग्गी दे लोरे उठे हे, अज उसदी इक चंग्याड़ी बी नेही। अज नां ओ मुद्ई हा ते नां हा ओ मुद्दाला। कुसै दे बरुद्ध कुसै गी शकायत नेही। अज सैह्म ते नराशा दी गैह्री बेदन कन्ने सारी सभा उदास ते बेजान सेई होंदी ही। भारती दी अक्खीं च अत्थरू˙ डलकै करदे हे। सुमित्रा मुंह् नीठा करियै चुप-चाप बेठी दी ही। तलवरकर पकड़ोई गेआ ऐ। लऊ कन्ने रंगोए दा ते मती गै माड़ी हालती च ओ हस्पताल पेदा ऐ। अजें तोड़ी उसगी होश नेईं आई। उसदी लाड़ी अपनी धिऊ गी लेइयै बचैरी खज्जल होंदी रेई ते खीर इक दक्खनी ब्राह्मणै दे घर बड़ी मुश्कलें उसगी शरण थोई। सुमित्रा ने पता लाइयै उसदे प्योकिएं गी तार भेजी ऐ। पर हूनै तोड़ी उत्थोआं कोई तर-पता नेईं आया।